賀李大著
作者：釋寶曇
朝代：宋

paragraphs: 眉山縣前江可憐，昔人飲此俱成仙。
只今獨數蘇與李，豈伊親濯玻璃川。
功名事業天所靳，况復真宰持其權。
先公用舍誠有道，不愁軻後真無傳。
道山人物今第一，蒹葭玉樹猶依然。
東南弱水三萬里，亦有跨鶴來翩躚。
至人活國豈無術，丹砂烏喙堪同年。
衆工可笑不解事，顛倒規矩求方圓。
向來賁育嘗賈勇，彼豈有力能回天。
公今已不負世學，盍先鷗鷺高騰鶱。
窗間借取董狐筆，父子相繼書凌煙。